Il-ġganti Spanjoli Barcelona diġá bdew jaħsbu sabiex jissoktaw is-sessjonijiet ta’ taħriġ taħt il-coach Quique Setien. Il-Katalani bdew jimxu fuq il-protokoll għat-tkomplija tal-istaġun hekk kif it-tabib tal-club tkellem dwar il-miżuri li se jkunu qed jittieħdu sabiex kollox jimxi kif suppost. Għada se jkun hemm laqgħa fiċ-ċentru sportiv tal-club fejn se tkun qed issir superviżjoni tal-faċilitajiet u kif se jiġu applikati l-miżuri sanitarji tagħhom. Hu mifhum li kull 48 siegħa, il-faċilitajiet kollha se jiġu diżinfettati u dan il-proċess se jibqa’ għaddej sal-aħħar tal-istaġun. Mill-banda l-oħra se ssir ukoll laqgħa oħra fejn se jiġi spjegat kif il-players se jsirilhom test darbtejn fil-ġimgħa sabiex jiġu ċċekkjati kontra kull xorta ta’ infezzjoni li jista’ jkollhom.